ไฟแนนซ์ทูเดย์
โดย...ใจฮิน
18 พ.ย. 2558

โดย...ใจฮิน
...การทำงานกระทรวงการคลังภายใต้พ่อบ้าน สมชัย สัจจพงษ์ ปลัดกระทรวงการคลัง เป็นไปในเชิงรุกรวดเร็วมีประสิทธิภาพ ทันทีที่เกิดเหตุการณ์ก่อการร้ายที่ประเทศฝรั่งเศส ปลัดคลังสั่งมันสมองสำนักงานเศรษฐกิจการคลัง (สศค.) ทำการวิเคราะห์ประเมินผลกระทบที่จะเกิดกับเศรษฐกิจทันที พร้อมส่งเข้าไลน์กลุ่มผู้บริหารกระทรวงการคลัง เพื่อช่วยกันชี้แจงให้ทุกฝ่ายเกิดความเชื่อมั่น
...ประสิทธิ์ สืบชนะ ผู้ตรวจคลัง ในฐานะกรรมการธนาคารออมสิน ออกมายอมรับว่า คณะกรรมการธนาคารออมสินเป็นห่วงเรื่องหนี้เสียครูที่เพิ่มขึ้นมากอย่างรวดเร็ว และขณะนี้ได้ให้ฝ่ายบริหารเร่งหาทางแก้ไข แต่ด้วยวิธีการที่เบาที่สุด เพื่อให้แก้ไขปัญหาได้ราบรื่น จะได้ไม่กลายเป็นปัญหาซ้ำเติมให้แย่ลงไปอีก
...สำนักงานความร่วมมือพัฒนาเศรษฐกิจกับประเทศเพื่อนบ้าน (สพพ.) หรือ NEDA เปิดรับสมัครตำแหน่งรองผู้อำนวยการ ที่เป็นคนดีคนเก่งมาช่วยพัฒนาประเทศเพื่อนบ้าน เงินเดือนขั้นต่ำ 1 แสนบาท สัญญาว่าจ้าง 4 ปี ถือเป็นองค์กรการทำงานระหว่างประเทศที่จะมีบทบาทสำคัญมากขึ้นเรื่อยๆ โดยเฉพาะหลังจากมีการเปิดเออีซี
...ถึงแม้ว่า ธัชพล กาญจนกูล รองผู้อำนวยการธนาคารออมสินอาวุโส จะลงชิงตำแหน่งกรรมการผู้จัดการธนาคารอาคารสงเคราะห์ (ธอส.) แต่ความหวังคงเลือนราง เพราะคนในมาแรง ทำให้ต้องไปดูตำแหน่งเบอร์หนึ่งองค์กรอื่นต่อไปที่จะใช้เป็นเวทีโชว์ฝีมือการบริหาร
...ญาณศักดิ์ มโนมัยพิบูลย์ ประธานบรรษัทประกันสินเชื่ออุตสาหกรรมขนาดย่อม (บสย.) จับมือ บุญทักษ์ หวังเจริญ ประธานสมาคมธนาคารไทย แถลงผลความสำเร็จการดำเนินโครงการค้ำประกันสินเชื่อ PGS5 ปรับปรุงใหม่ กับการช่วยผู้ประกอบการเอสเอ็มอี ที่เดินหน้าไปได้ดี หลังมีการขยายการค้ำประกันสินเชื่อ ด้วยการให้ บสย.รับความเสี่ยงเพิ่มเป็น 30%
...สำนักงานคณะกรรมการนโยบายรัฐวิสาหกิจ (สคร.) ในฐานะเลขานุการซูเปอร์บอร์ด เร่งติดตามการดำเนินการตามแผนฟื้นฟูของธนาคารอิสลามแห่งประเทศไทย หรือไอแบงก์ หลังการฟื้นฟูในรอบ 1 ปีที่ผ่านมามีความคืบหน้าน้อยมาก ฐานะของแบงก์เริ่มย่ำแย่รอบใหม่ หากปล่อยทิ้งไว้โดยไม่มีการแก้ไขเปลี่ยนแปลง